b'\n_START_ARTICLE_\nB\xc3\xb8dalen stavkirke\n_START_PARAGRAPH_\nB\xc3\xb8dalen stavkirke var en stavkirke i B\xc3\xb8dalen i Vestre Gausdal. Den skal ha v\xc3\xa6rt oppf\xc3\xb8rt p\xc3\xa5 1100-tallet, uten at n\xc3\xb8yaktig \xc3\xa5r er kjent. Kirken skal ha st\xc3\xa5tt ved g\xc3\xa5rden B\xc3\xb8 \xc3\xb8vre (eller \xc3\x98vre B\xc3\xb8). Fra tidlig av ble sogn og kirke kalt Jadradal (\xc2\xabBj\xc3\xa1r kirkja i J\xc3\xb6\xc4\x91rudali\xc2\xbb eller J\xc3\xb8drudals kirke), et navn som skal ha blitt brukt s\xc3\xa5 sent som i 1575. B\xc3\xb8dalsnavnet dukker opp f\xc3\xb8rste gang i 1449 som navn p\xc3\xa5 kirkestedet og ser ut til \xc3\xa5 ha fortrengt det gamle sognenavnet etter hvert._NEWLINE_Stavkirken ble i 1665 avl\xc3\xb8st av en laftet kirke. Vestre Gausdal kirke (ogs\xc3\xa5 kjent som Nykirken) ble oppf\xc3\xb8rt ved Forset og innviet i 1784, og den laftede B\xc3\xb8dalskirken fra 1665 ble trolig nedlagt i \xc3\xa5rene omkring dette. Det later imidlertid til at den ikke ble revet umiddelbart. If\xc3\xb8lge lokale tradisjoner skal den har v\xc3\xa6rt i bruk blant annet som forsamlingslokale en hundre \xc3\xa5rs tid etterp\xc3\xa5. Det er ingen synlige spor etter kirken i dag og det n\xc3\xb8yaktige kirkestedet i middelalderen er ikke kjent.\n_START_SECTION_\nGjenstander fra stavkirken\n_START_PARAGRAPH_\nDet er bevart to planker fra en portal som antas \xc3\xa5 stamme fra denne stavkirken. De skal v\xc3\xa6re \xc3\xa5 finne i Nordiska museet i Stockholm._NEWLINE_P\xc3\xa5 midten av 1300-tallet skal presten i kirken ha byttet ut det gamle romanske krusifikset (fra f\xc3\xb8r 1200-tallet) med et gotisk. Det gotiske krusifikset skal v\xc3\xa6re sk\xc3\xa5ret p\xc3\xa5 Hamar. Det er 134 cm h\xc3\xb8yt og ble kj\xc3\xb8pt av Nordiska museet i 1881 og overf\xc3\xb8rt til Oldsamsamlingen i 1971._NEWLINE_En Madonna-figur med barn fra Balke-skolen (ca. 1300) er n\xc3\xa5 i Vestre Gausdal kirke. Det samme er en biskopfigur fra Balke-skolen (ca. 1350).'